Wara t-tnedija tal-Kunsill Ewropew tal-Innovazzjoni (EIC) u t-tħabbira tal-ewwel opportunitajiet ta' finanzjament, illum il-Kummissjoni fetħet l-ewwel sejħiet tal-Aċċelleratur tal-EIC. Il-finanzjament li jiswa iktar minn €1 biljun għandu l-għan li jgħin fl-espansjoni ta' negozji ġodda u negozji żgħar u medji li għandhom il-potenzjal li jagħmlu impatt kbir. Filwaqt li nofs il-finanzjament huwa miftuħ għal innovazzjonijiet rivoluzzjonarji fi kwalunkwe qasam, €495 miljun huma allokati għal innovazzjonijiet li jappoġġaw il-Patt Ekoloġiku Ewropew kif ukoll teknoloġiji diġitali u tas-saħħa. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “L-Aċċelleratur tal-EIC huwa strument uniku ta' finanzjament tal-UE. Jappoġġa l-iżvilupp ta' innovazzjonijiet rivoluzzjonarji permezz tal-inklużjoni ta' investituri privati u joffri servizzi ta' appoġġ għall-espansjoni. Se jwassal lill-Ewropa fuq quddiem fl-innovazzjoni u fit-teknoloġiji l-ġodda, u se jgħinna nindirizzaw l-isfidi tas-saħħa, tal-ambjent u tas-soċjetà li qed inħabbtu wiċċna magħhom.” L-Aċċelleratur tal-EIC jiffoka fuq skoperti xjentifiċi jew teknoloġiji rivoluzzjonarji, li jeħtieġu finanzjament sinifikanti għal perjodu itwal ta' żmien qabel ma jibdew jagħtu redditu. Dawn l-innovazzjonijiet spiss jitħabtu biex jattiraw finanzjament minħabba li ġeneralment jinvolvu riskji kbar ħafna u żmien twil ħafna. Dan il-finanzjament jippermetti l-investituri jattiraw l-ammonti sħaħ ta' investiment meħtieġa biex jespandu f'perjodu iqsar ta' żmien. L-Aċċelleratur tal-EIC jaħdem bħala katalizzatur biex jiġu inklużi investituri oħrajn meħtieġa għall-amplifikazzjoni tal-iskala tal-innovazzjonijiet. Huwa mudell uniku ta' finanzjament li joffri lin-negozji ġodda u lill-SMEs għotjiet sa €2.5 miljuni kkombinati ma' investimenti fl-ekwità permezz tal-Fond tal-EIC, li jvarjaw minn € 500,000 sa €15-il miljun. Minbarra l-appoġġ finanzjarju, il-proġetti kollha jibbenefikaw minn firxa ta' Servizzi ta' Aċċellerazzjoni tan-Negozju li jipprovdu aċċess għal għarfien espert, korporazzjonijiet, investituri u atturi tal-ekosistema ewlenin. Illum ukoll, il-Kummissjoni nediet il-programm Pathfinder tal-EIC, b'baġit ta' €168 miljun. Timijiet interdixxiplinari ta' riċerkaturi jistgħu japplikaw għal għotjiet għar-riċerka u l-innovazzjoni li se jappoġġawhom biex iwettqu l-ideat rivoluzzjonarji tagħhom u jkollhom effett pożittiv trasformattiv fuq l-ekonomija u s-soċjetà tagħna. L-għotjiet li jvarjaw minn €3 sa €4 miljun se jiffukaw fuq teknoloġiji li jwasslu għal bidla radikali, li se jindirizzaw l-isfidi globali u jtejbulna ħajjitna. Il-Kunsill Ewropew tal-Innovazzjoni, li tnieda f'Marzu 2021 b'baġit ta' aktar minn €10 biljuni għall-2021-2027, huwa punt uniku ta' servizz għall-innovaturi. Jipprovdi appoġġ sa mill-istadju bikri tar-riċerka xjentifika dwar teknoloġiji rivoluzzjonarji, biex ir-riżultati tar-riċerka jissarfu f'opportunitajiet kummerċjali, u għall-iżvilupp u l-espansjoni ta' negozji ġodda u SMEs innovattivi. Novità ewlenija ta' Orizzont Ewropa, jibni fuq fażi pilota ta' suċċess li saret mill-2018 sal-2020, u programmi predeċessuri rigward l-istrument għall-SMEs u t-Teknoloġiji Futuri u Emerġenti, li appoġġaw aktar minn 5,000 SME u negozju ġdid u aktar minn 330 proġett ta' riċerka. L-Aċċelleratur tal-EIC jappoġġa l-istadji ulterjuri tal-iżvilupp tat-teknoloġija kif ukoll l-espansjoni. Il-komponent teknoloġiku tal-innovazzjoni għandu għalhekk ikun ġie ttestjat u vvalidat f'laboratorju jew f'ambjent rilevanti ieħor. Jikkomplementa żewġ programmi oħra tal-EIC: il-“Pathfinder tal-EIC”, li jappoġġa timijiet interdixxiplinari ta' riċerkaturi biex iwettqu l-viżjonijiet tagħhom għal innovazzjonijiet rivoluzzjonarji xjentifiċi u teknoloġiċi, kif ukoll it-“Tranżizzjoni tal-EIC”, li għandu l-għan li jittrasforma r-riżultati tar-riċerka f'opportunitajiet innovattivi. Iktar informazzjoni dwar l-ewwel sejħiet tal-Aċċelleratur tal-EIC u l-Pathfinder tal-EIC hija disponibbli fuq is-sit web tal-EIC. Applikanti potenzjali jistgħu jikkuntattjaw ukoll lill-Aġenzija Eżekuttiva għall-Kunsill Ewropew tal-Innovazzjoni u għall-SMEs. Sejħiet tal-Aċċelleratur tal-EIC. Sejħa tal-Pathfinder tal-EIC Il-Programm ta' Ħidma tal-EIC għall-2021 Is-sit web tal-Kunsill Ewropew għall-Innovazzjoni Stqarrija għall-istampa: Il-Kummissjoni tvara l-Kunsill Ewropew tal-Innovazzjoni biex tgħin fit-trasformazzjoni ta' ideat xjentifiċi f'innovazzjonijiet rivoluzzjonarji Vidjo tal-jum tal-applikanti tad-19 ta' Marzu 2021 Preżentazzjoni murija fil-jum tal-applikanti